**Kære forening i XX kommune**

**Vil I være med til at udvikle unge elever i jeres forening?**

… og måske endda få nye kræfter ind i jeres trænergruppe?

I et samarbejde mellem XX kommune, lokale skoler, DGI/Dansk Skoleidræt og Center for Ungdomsstudier udbydes valgfaget UngTræner+. Faget er en del af et større udviklingsprojekt - ’Flere børn og unge på banen’ - som overordnet handler om, at skolens ældste elever skal udvikle/styrke personlige og sociale kompetencer (herunder nogle kompetencer, som de vurderes på i skolens uddannelsesparathedsvurdering). Idrætten og det at blive ”uddannet” ungtræner er midlet og omdrejningspunktet til at udvikle eleverne.

Som et led i denne proces skal eleverne i praktik som ungtrænere i ”den virkelige verden”, som f.eks. kunne være i den lokale idrætsforening, og det er derfor projektets, skolens og ikke mindst elevernes håb, at **I som forening vil være med til at danne rammerne for, at én eller flere af disse ungtrænere får gode, trygge og udviklende oplevelser med at være ungtræner i en forening**.

*Hvad kræver det af jer som forening at åbne dørene for en ungtræner?*

Først og fremmest kræver det en positiv og åben indstilling over for projektet og potentialerne i at være med til at ”uddanne” ungtrænere som forening. Dernæst kræver det en træner, som ligeledes ser værdien i at byde en ungtræner velkommen på sit trænerteam for en periode på ca. 4-8 gange (kan dog variere afhængigt af den enkelte skole), og som ønsker at sparre med ungtræneren om eksempelvis hans/hendes formidling i aktiviteterne med henblik på, at ungtræneren udvikler sig i sit praktikforløb. Optimalt set vil træneren som kontaktperson have en indledende snak med ungtræneren om gensidige forventninger til forløbet og samarbejdet, herunder en snak om ungtrænerens tanker om forløbet og ønsker til mængden af ansvar undervejs. I forhold til ungtrænerens løbende udvikling ses det gerne, at ungtræneren gradvist får mere ansvar ind i træningen i forhold til at igangsætte nogle aktiviteter i træningen. Den første træning vil eleven måske ikke have noget ansvar, men til anden træning kan eleven f.eks. stå for en opvarmningsaktivitet og så fremdeles. Drøft dette med den enkelte elev, men der må gerne skubbes lidt til elevens umiddelbare grænser, så længe det er i trygge rammer for eleven. For nogle elever vil det være nyt at befinde sig dels i sådan en ansvarsrolle og dels at være i en idrætsforening.

Ungtræneren har aldrig et ansvar i forhold til forældre.

Det ses gerne, at træneren for holdet vil afsætte lidt tid til at tale med ungtræneren om næste træning og elevens udviklingspotentialer, men dette afstemmes mellem de to parter.

Såfremt foreningen og ungtræneren har haft gode oplevelser med samarbejdet, kan man som forening overveje at tilbyde ungtræneren en rolle i foreningen som hjælpetræner eller andet relevant.

I følgende video kan man danne sig et indtryk af valgfaget og ungtrænerrollen:

<https://www.youtube.com/watch?v=tL9dbsTTYRU&t=182s>

**Du kan læse mere om projektet her:** <http://cur.nu/udgivelse/flere-boern-og-unge-paa-banen/>

Henvendelse vedr. spørgsmål rettes til: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Mange hilsner**,  
*Stephanie Jensen, Projektleder på ’Flere førn og unge på banen’,* [stephanie@cur.nu](mailto:stephanie@cur.nu)